Oorsaak van dominee se dood bevestig | Netwerk24
Oorsaak van dominee se dood bevestig
Deur Andrea Küsel 12 Oktober 2017 09:38
Dr. Marius Johnson (58), 'n predikant van die NG gemeente Montana in Pretoria, is dood aan natuurlike oorsake.
Adv. Herman Taljaard, woordvoerder van die gesin en die gemeente, sê hulle het Woensdagnag laat bevestiging gekry dat hy dood is weens 'n massiewe hartaanval.
Dr. Johnson het op Vrydag 29 September saam met sy vrou by die Baobab Cafe & Grill in Wonderboom geëet toe hy in die restaurant inmekaargesak en gesterf het.
"Volgens die dokter is hy onmiddellik dood weens 'n massiewe hartaanval," sê Taljaard, en voeg by die feit dat daar nou sekerheid is oor die oorsaak van sy dood, bring berusting vir die familie.
"Ek dink die kinders is bly om te weet wat die oorsaak was. Daar was baie bespiegeling rondom sy dood op die sosiale media."
Taljaard het vroeër gesê Johnson se dood was baie onverwags. "Hy was fiks. Sy dood kom as 'n groot skok vir ons almal."
Dr. Marius Johnson en sy vrou, Mariaan. Foto: Facebook
Johnson is verlede Vrydag begrawe.
Hy word oorleef deur sy vrou, Mariaan, sy dogter, Maryke (27), en sy seun, Riegardt (26).
Taljaard het vroeër gesê Johnson was 'n netjiese mens en hy het veral omgesien na die bejaarde lede van sy gemeente.
Medelye vir die Johnson-familie het in die sosiale media ingestroom.
Johan Koen skryf op Facebook: " 'n Engel op aarde wat nou die geledere van Hemelse Engele betree het. Sy bystand aan ons as gesin met die afsterwe van ons seuntjie sal ons ewig bybly. Die pad wat hy met ons gestap het was met deernis en liefde gevul. Hy laat 'n ongelooflike groot leemte in ons gemeente, ons gemeenskap en, ek is seker, in sy gesin. Rus sag, ds. Marius."